اسلام آباد (اے پی پی) وزیراعظم عمران خان اولیکو قومی سلامتی پالیسی نا السی ورژن نا بناءِ کرے، دا بابت جمعہ نادے آ وزیراعظم آفس اٹی اسہ دود اس مس۔ دود اٹی بنجائی وزیرآک، قومی سلامتی نا سلاہکار، پارلیمنٹ نا باسک آک، چیئرمین جوائنٹ چیفس آف اسٹاف کمیٹی، غٹ سروس چیف آک، سینئر سول و فوجی کمامدارآک، چاہندار،تھنک ٹینک، میڈیا و سول سوسائٹی آن تعلق تخوک آ بندغ آک بشخ ہلکر۔ وزیراعظم عمران خان تینا اہم تران اٹی تینا حکومت نا قومی سلامتی پالیسی نا ٹہیفنگ نا سرسہب گام ءِ تالان کرے۔ وزیراعظم عمران خان پارے کہ قومی سلامتی پالیسی کنا حکومت نا اولیت آتیٹی اوار ئس، وزیراعظم داہدف ءِ دوئی کننگ آ قومی سلامتی نا سلاہکار و اونا ٹیم ءِ مبارکبادی تس۔ اوپالیسی آ سرسہب عملدرآمد نا اہمیت ءِ تالان کرے و پڑو کرے کہ قومی سلامتی کمیٹی باقاعدگی اٹ داڑا پیش رفت نا جاچ ءِ ہلیک۔ وزیراعظم پیدوار کرے کہ قومی سلامتی پالیسی 2022-2026نا محور حکومت نا ورژن ءِ ہرا یخین تخک کہ ملکی سلامتی نا سیبو شاری تا سلامتی ٹی ءِ، ہروڑنا قومی سلامتی پالیسی ٹی قومی ہم آہنگی و مخلوق نا شونہالی ءِ بایدے اوار کننگے وخت اس کہ بے پرخ بنداوی حق و راجی انصاف نا ضمانت مرے۔ اوپارے کہ تینا شاری تا گیشتر لائخی تیان فائدہ ہرفنگ کن خذمت آتیا مبنی گچین نظم و نسق ءِ مون آ دننگ المی ءِ۔ وزیراعظم پارے کہ ننا سلہہ بند فوج، ننا گمر ءِ۔ ڈیہہ ٹی ننے مون تروک خطرہ و ہائبرڈوار انا ودوک آ چیلنج آتا رداٹ اودے نننا کنڈآن بھاز اہمیت و مخ تفی دوئی مریک۔ وزیراعظم پارے کہ ننا خارجہ پالیسی نا بھلا مسخت ڈیہہ و ڈیہہ آن پیشن امن و سوگوی مریک، ننا خارجہ پالیسی ٹی برجازرگزرانی خارجہ پالیسی آ پین چکار کننگک۔ قومی سلامتی نا سلاہکار ڈاکٹر معید یوسف گپ وتران کرسا پارے قومی سلامتی پالیسی نا ورژن سرجمی اٹ بیان کرے۔ اوپدریسہ کمکاری آ وزیراعظم عمران خان و غٹ کمامدارآتا منت واری ءِ ہرفے۔ اوپارے کہ قومی سلامتی پالیسی ننا سلامتی آ اثرانداز مروک آ روایتی و غیر روایتی ویل آتا گیشتر رداٹ ٹہیفنگانے۔ قومی سلامتی پالیسی ٹی زرگزرانی سلامتی، جیوسٹریٹجک و جیوپولیٹیکل پلوآتا محور ءِ ہراٹی پاکستان نا سلامتی نا سوگو و دنیا ٹی ہند اس دوئی کننگ نمان خصوصیت آک ءُ۔ اوپارے کہ دا دستاویز ءِ پورو سول ملٹری اتفاق رائے آن پد گڈیکو دروشم اس تننگانے۔ وزیراعظم نا قومی سلامتی سلاہکار معید یوسف پارینے کہ اولیکو قومی پالیسی نا پبلک ورژن جاری کننگانے، اوریجنل ڈاکومنٹ کلاسیفائیڈ ءِ، وزیر اعظم پبلک کننگ نا پارے، پاکستان نا کل پالیسیک بڑزکو کہولی آب انا ءُ، پالیسی ٹی کشمیر اہم، زرگزران ءِ ہم اولیت تننگانے۔
